
ועדת הפנים והגנת הסביבה

20/12/2006

הכנסת השבע-עשרה






נוסח לא מתוקן

מושב שני
פרוטוקול מס' 79

מישיבת ועדת הפנים והגנת הסביבה

שהתקיימה ביום רביעי, כ"ט בכסלו התשס"ז (20 בדצמבר 2006), בשעה 10:00

סדר היום:
הצעת חוק הרשויות המקומיות (מימון בחירות) (תיקון מס' 7) (המועד למסירת הודעות לשר הפנים ולמבקר המדינה), התשס"ז-2007, של קבוצת חברי כנסת (פ/1323)

נכחו:
חברי הוועדה:

גאלב מג'אדלה – היו"ר

משה גפני

מוזמנים:
שמואל גולן – משנה למנכ"ל, משרד מבקר המדינה

עו"ד אהוד שילת – מפקח ארצי על הבחירות, משרד הפנים

עו"ד שרית שפיגלשטיין – משרד המשפטים

עו"ד אפרת פרוקצ'ה – הלשכה המשפטית, משרד האוצר

ייעוץ משפטי:
עידו בן יצחק

מנהלת הוועדה:
יפה שפירא

רשמת פרלמנטרית:


דקלה אברבנאל

הצעת חוק הרשויות המקומיות (מימון בחירות) (תיקון מס' 7) (המועד למסירת הודעות לשר הפנים ולמבקר המדינה), התשס"ז-2007, של קבוצת חברי כנסת (פ/1323)

היו"ר גאלב מג'אדלה:

בוקר טוב לכולם. אנחנו פותחים את הדיון בהצעת חוק הרשויות המקומיות (מימון בחירות) (תיקון מס' 7) (המועד למסירת הודעות לשר הפנים ולמבקר המדינה), התשס"ז-2006. מר שילת, מקובלת עלי התוספת שאתה והיועץ המשפטי של הוועדה סברתם שיש להוסיף. 

עידו בן יצחק:

מאחר שבעוד כשבועיים צפויות להתקיים בחירות בעיריית גבעתיים, 

היו"ר גאלב מג'אדלה:
אז כדי להימנע מעתירה שיעתרו נגדנו, אנחנו מקדימים תרופה למכה, וקולעים לדעתך, דעת חכמים. 

עידו בן יצחק:

לא שיעתרו, אבל שיוכלו ליהנות. 

אהוד שילת:

המכה כבר קרתה. רובם לא ביקשו מימון, ועכשיו הם רצים אלינו. מכיוון שמעבירים חוק כזה, אנחנו מנסים למצוא להם פתרון. 

היו"ר גאלב מג'אדלה:
נציג משרד מבקר המדינה בדיון הוא מר שמואל גולן. עו"ד שפיגלשטיין היא נציגת משרד המשפטים. נציגת משרד האוצר, עו"ד פרוקצ'ה – האוצר לא מתנגד לשום דבר בהצעת החוק הזאת?

אהוד שילת:

לא הודיעו. 

היו"ר גאלב מג'אדלה:
נציג משרד הפנים הוא מר שילת. יש עוד נציגות לממשלה? אין. נתחיל בקריאת הצעת החוק. 

עידו בן יצחק:

אני קורא שם החוק ואת סעיף 1 בו. 

אהוד שילת:

הסעיף הזה הוא עיקר החוק, תיקון המועד להגשת בקשה למימון. המועד תוקן לחמישה ימים לאחר הבחירות. אני מקווה שזה יפתור הרבה בעיות שיש בשטח, שאנשים מחמיצים את המועד להגשת הבקשות למימון ומחמיצים גם את המימון. בכנסת כבר שלוש פעמים העבירו הוראות שעה אחרי בחירות כלליות, כדי לתת "מועד ב' " למימון. אני מקווה שהתיקון הזה ימנע את התופעות האלה. 

היו"ר גאלב מג'אדלה:
אני מעלה להצבעה את סעיף 1: אושר פה אחד. 

עידו בן יצחק:

אני קורא את סעיף 2. 

היו"ר גאלב מג'אדלה:
יש התנגדויות, הסתייגויות? אין. הסעיף אושר פה אחד, ללא מתנגדים וללא נמנעים.  

עידו בן יצחק:

אני קורא סעיף 3. 

היו"ר גאלב מג'אדלה:
אין תגובות. סעיף 3 אושר פה אחד, ללא נמנעים וללא מתנגדים.

עידו בן יצחק:

אני קורא את סעיף 4. 

היו"ר גאלב מג'אדלה:
הסעיף מאושר פה אחד, ללא נמנעים ולא מתנגדים, כולל חבר הכנסת גפני, שמצטרף. 

משה גפני:

אחרי זה תגיד לי על מה הצבעתי. 

עידו בן יצחק:

לסעיף 5 אין נוסח כרגע, נצביע על העיקרון: החוק יחול על בחירות שיתקיימו מ-1 בינואר 2007, על מנת שיחול גם על הבחירות בגבעתיים. 

משה גפני:

זה החוק שלך, נכון? אני בעד. 

היו"ר גאלב מג'אדלה:
אנחנו מאשרים את התוספת שציין היועץ המשפטי של הוועדה, כדי להבטיח שגם בבחירות הקרובות יחול החוק. אני מקיים הצבעה: אושר פה אחד, ללא נמנעים ולא מתנגדים. 

אני רוצה להודות לעו"ד שילת, שהביא לידיעתי את התיקון הדרוש הזה. עשינו דבר נכון, ואני מקווה שזה ישרת את האזרח בכל מקום שיהיה. תודה רבה. 

הישיבה ננעלה בשעה 10:15.

